
	AKMENĖS RAJONO SAVIVALDYBĖS
ADMINISTRACIJOS DIREKTORIUS

	

	ĮSAKYMAS

	DĖL SOCIALINIŲ PASLAUGŲ TEIKIMO BENDRUOMENĖJE PROGRAMOS 2026 METŲ PROJEKTŲ FINANSAVIMO KONKURSO PASKELBIMO

	

	2025 m. gruodžio 23 d. Nr. A-672

	Naujoji Akmenė

	



Vadovaudamasi Lietuvos Respublikos vietos savivaldos įstatymo 34 straipsnio 1 dalimi, 6 dalies 2 punktu, Akmenės rajono savivaldybės biudžeto lėšomis finansuojamų programų projektų konkursų organizavimo ir finansavimo tvarkos aprašo, patvirtinto Akmenės rajono savivaldybės tarybos 2022 m. balandžio 25 d. sprendimu Nr. T-98 „Dėl Akmenės rajono savivaldybės biudžeto lėšomis finansuojamų programų projektų konkursų organizavimo ir finansavimo tvarkos aprašo patvirtinimo“, 5.1 papunkčiu, 8 punktu, Socialinių paslaugų teikimo bendruomenėje programos įgyvendinimo ir projektų finansavimo nuostatais, patvirtintais Akmenės rajono savivaldybės administracijos direktoriaus 2023 m. gruodžio 18 d. įsakymu Nr. A-707 „Dėl Socialinių paslaugų teikimo bendruomenėje programos įgyvendinimo ir projektų finansavimo nuostatų  patvirtinimo“:
1. S k e l b i u Socialinių paslaugų teikimo bendruomenėje programos 2026 metų projektų finansavimo konkursą.
2. T v i r t i n u  pridedamą Kvietimą teikti paraiškas Socialinių paslaugų teikimo bendruomenėje programos 2026 metų projektų finansavimo konkursui.
3. S k i r i u Savivaldybės administracijos Socialinės paramos skyriaus Paslaugų poskyrio socialinę darbuotoją konsultantę Janę Vaitkevičienę Socialinių paslaugų teikimo bendruomenėje programos 2026 metų projektų (toliau – Projektai) koordinatore ir pavedu jai vykdyti šias užduotis:
3.1. konsultuoti pareiškėjus Projektų paraiškų pateikimo ir Projektų įgyvendinimo klausimais;
3.2. atlikti Projektų paraiškų administracinės atitikties vertinimą;
3.3. koordinuoti  Projektų veiklų vykdymo eigą, vykdyti stebėseną;
3.4. prižiūrėti lėšų, skirtų Projektams įgyvendinti, panaudojimą; 
3.5. užtikrinti dokumentų, susijusių su Projektų įgyvendinimu, ir informacijos pateikimą Projektų vykdytojams teisės aktų nustatytais terminais.
Šis įsakymas gali būti skundžiamas Lietuvos administracinių ginčų komisijos Šiaulių apygardos skyriui arba Regionų apygardos administracinio teismo Šiaulių rūmams Lietuvos Respublikos administracinių bylų teisenos įstatymo nustatyta tvarka.

                                                                                      PATVIRTINTA
Akmenės rajono savivaldybės administracijos      direktoriaus 2025 m. gruodžio 23 d. 
įsakymu Nr. A-672


KVIETIMAS TEIKTI PROJEKTŲ PARAIŠKAS
SOCIALINIŲ PASLAUGŲ TEIKIMO BENDRUOMENĖJE PROGRAMOS 2026 METŲ PROJEKTŲ FINANSAVIMO KONKURSUI


Akmenės rajono savivaldybės administracija kviečia socialinio darbo srityje veikiančias nevyriausybines organizacijas (asociacijas, labdaros ir paramos fondus, bendrijas, sąjungas, draugijas), kurios savo veiklos teritorijoje gyvenantiems Savivaldybės gyventojams teikia socialines paslaugas ir sudaro galimybes socialinę atskirtį patiriantiems bendruomenės nariams dalyvauti visuomenės gyvenime, teikti paraiškas Socialinių paslaugų teikimo bendruomenėje programos 2026 metų projektų finansavimo konkursui (toliau – konkursas).
Projekto paraišką turi teisę teikti įregistruota Juridinių asmenų registre Savivaldybės teritorijoje veikianti nevyriausybinė organizacija (asociacija, labdaros ir paramos fondas, bendrija, sąjunga, draugija ar pan.; toliau – pareiškėjas), atitinkanti šiuos reikalavimus:
1. Pareiškėjas neteikia iš valstybės ir Savivaldybės biudžeto einamaisiais metais finansuojamų akredituotų socialinės priežiūros ar (ir) socialinės reabilitacijos asmenims su negalia bendruomenėje paslaugų.
2. Pagrindinis pareiškėjo veiklos tikslas – bendrųjų socialinių paslaugų teikimas pareiškėjo veiklos teritorijoje gyvenantiems asmenims, kuriems dėl negalios, senatvės, vienišumo ar kitų socialinių problemų kylantiems specialiesiems poreikiams tenkinti yra reikalingos bendrosios socialinės paslaugos bei kitos socialinės pagalbos priemonės. 
Maksimali vienam projektui įgyvendinti skiriama Savivaldybės biudžeto lėšų suma – ne didesnė kaip 4000 Eur.
Projektas, surinkęs mažiau kaip 50 balų, nefinansuojamas.
Finansavimo prioritetai teikiami projektams:
1. Skirtiems asmenų su negalia, kuriems pagal Lietuvos Respublikos asmens su negalia teisių apsaugos pagrindų įstatymą nustatytas sunkus neįgalumo lygis, arba 0–25 procentų dalyvumo lygis, arba individualios pagalbos teikimo išlaidų kompensacijos pirmo ar antro lygio poreikis, ar trečio lygio poreikis dėl protinio atsilikimo ar psichikos sutrikimų, poreikiams tenkinti.
2. Skirtiems kaimo vietovėse gyvenantiems asmenims: senyvo amžiaus asmenims, asmenims su negalia, socialinę atskirtį patiriantiems asmenims ir pan.
3. Kuriuose socialinių paslaugų teikimo poreikis pagrįstas apklausos, nuomonės tyrimo ar pan. duomenimis.
4. Kuriems įgyvendinti pareiškėjas turi ir kitų finansavimo šaltinių lėšų.
Paraiškų teikimo tvarka:
Pareiškėjas konkursui gali pateikti tik vieną paraišką. 
Projektas aprašomas, užpildant Projektų atrankos konkurso paraiškos formą (toliau – paraiška), patvirtintą Akmenės rajono savivaldybės tarybos 2022 m. balandžio 25 d. sprendimu Nr. T-98 „Dėl Akmenės rajono savivaldybės biudžeto lėšomis finansuojamų programų projektų konkursų organizavimo ir finansavimo tvarkos aprašo patvirtinimo“. Užpildyta paraiška turi būti pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu.
Jei paraiška konkursui teikiama pirmą kartą, kartu su paraiška turi būti pateiktos pareiškėjo registravimo pažymėjimo ir  įstatų (nuostatų) kopijos. Pareiškėjo įstatų (nuostatų) kopija teikiama ir tuo atveju, jei įstatai (nuostatai) einamaisiais metais buvo keičiami.
Jei pareiškėjui atstovauja ne jo vadovas, – pateikiamas dokumentas, patvirtinantis asmens teisę veikti pareiškėjo vardu.
Jei pareiškėjas turi projekto partnerį, pateikiamas partnerystės statusą įrodantis dokumentas (sutartis, susitarimas). 
Paraiška turi būti užpildyta kompiuteriu, lietuvių kalba, atspausdinta ir kartu su pridedamais dokumentais tvarkingai susegta. Visi paraiškos ir pridedamų dokumentų lapai turi būti sunumeruoti eilės tvarka. Ranka užpildytos paraiškos nenagrinėjamos. 
Paraiška su priedais teikiama užklijuotame voke su užrašu „Socialinių paslaugų teikimo bendruomenėje programos 2026 metų projektų konkursui“. Paraiška turi būti pateikta iki kvietime teikti paraiškas nurodyto termino paskutinės dienos. Jeigu paraiška siunčiama paštu ar per pašto kurjerį, pašto žymoje nurodyta išsiuntimo ar pateikimo siųsti data turi būti ne vėlesnė, kaip kvietime teikti paraiškas nurodyta galutinė paraiškų pateikimo data. Projektų paraiškos, gautos po paraiškų priėmimo termino, nevertinamos.
Paraiška su pridedamais dokumentais pateikiama vienu iš būdų: 
- pristatoma Savivaldybės administracijos Interesantų priimamajame „vieno langelio“ patalpose adresu: I aukšto fojė, L. Petravičiaus a. 2, Naujoji Akmenė;
- siunčiama registruotu laišku adresu: L. Petravičiaus a. 2, Naujoji Akmenė;
- pateikiama elektroniniu būdu: el. p. info@akmene.lt arba per administracinių ir viešųjų elektroninių paslaugų portalą www.epaslaugos.lt (dokumentai turi būti su parašais). 

Paraiškos priimamos iki 2026 m. sausio 30 d. 15:00 val.

Informaciją projekto paraiškos rengimo ir teikimo klausimais teikia:
Savivaldybės administracijos Socialinės paramos skyriaus Paslaugų poskyrio socialinė darbuotoja konsultantė Janė Vaitkevičienė, tel. (0 425) 59 783, el. p. jane.vaitkeviciene@akmene.lt;
Savivaldybės administracijos Socialinės paramos skyriaus Paslaugų poskyrio socialinė darbuotoja konsultantė Sandra Stalerūnienė, tel. (0 425) 59 740, el. p. jane.vaitkeviciene@akmene.lt.
Informacija pareiškėjams teikiama darbo dienomis nuo 8.00 val. iki 17.00 val., penktadieniais nuo 8.00 val. iki 15.45 val.


Akmenės rajono savivaldybės administracija

